Qaraqalpaq tiliniń orfografiyalıq sózligi (2020)

«Qaraqalpaq tiliniń orfografiyalıq sózligi» — qaraqalpaq tiliniń latın jazıwına tiykarlanǵan jańa álipbe hám imla qaǵıydalarına sáykes birinshi ret dúzilgen akademiyalıq-orfografiyalıq sózligi. 2020-jılı «Bilim» baspasınan latın alfavitine tiykarlanǵan qaraqalpaq álipbesinde basılıp shıqtı. Házirgi waqıtta (2020-...) qaraqalpaq tilindegi sózlerdi durıs jazıwda usı sózlikten paydalanıladı.

Sózlik Qaraqalpaqstan Respublikası Ministrler Keńesiniń «Latın jazıwına tiykarlanǵan qaraqalpaq álipbesine basqıshpa-basqısh ótiw» boyınsha Mámleketlik baǵdarlamanı ámelge asırıwǵa muwapıq dúzildi.

Sózlikke házirgi qaraqalpaq ádebiy tilinde ónimli qollanılatuǵın sózler, geypara dialektlik hám gónergen sózler, sonday-aq, ilimiy-texnikalıq, jámiyetlik-siyasiy terminler, jer-suw atamalarınıń sózligi berilgen. Solay bolsa da, sózlik qaraqalpaq tiliniń leksikalıq qorındaǵı barlıq sózlerdiń jazılıwın óz ishine tolıq qamtıy almaydı.

Sózliktiń basındaǵı «Sóz bası»n dúziwshiler jazǵan. Sózliktiń sońına latın jazıwına tiykarlanǵan «Qaraqalpaq tiliniń tiykarǵı orfografiyalıq qaǵıydaları» hám «Qaraqalpaqstan aymaǵındaǵı jer-suw atamalarınıń orfografiyalıq sózligi» qosımsha etilgen.

Sózlikti shıǵarıwda tómendegi insanlar qatnasqan: M. Dáwletov, Sh. Abdinazimov — dúziwshiler, S. Aytmuratova, S. Baynazarov — redaktorlar, I. Serjanov — kórkemlewshi redaktor, B. Turımbetov — texnikalıq redaktor, N. Qayıpbergenov, A. Ataǵullaev — operatorlar. Sózliktiń nusqası — 4200 dana. Kólemi — 33,75 baspa tabaq, 35,2 esap baspa tabaq.

 Qosımsha qarań 
 Imla (qaraqalpaq)

 Ádebiyatlar 
 Dáwletov M., Abdinazimov Sh. Qaraqalpaq tiliniń orfografiyalıq sózligi. —Nókis, «Bilim», 2020, 540. ISBN 978-9943-4465-4-0

Kategoriya:Kitaplar
Kategoriya:Qaraqalpaq tili